
AVIZ
asupra propunerii legislative privind despăgubirea persoanelor fizice care au constituit depozite la C.E.C. Bank înainte de 1990 şi şi-au transferat aceste depozite la BRD – Groupe Société Générale în anul 1991, în vederea achiziţionării de autoturisme DACIA
În conformitate cu prevederile art. 95 din Regulamentul Camerei Deputaţilor, republicat, cu modificările şi completările ulterioare, Comisia juridică de disciplină şi imunităţi a fost sesizată, spre dezbatere şi avizare, cu propunerea legislativă privind despăgubirea persoanelor fizice care au constituit depozite la C.E.C. Bank înainte de 1990 şi şi-au transferat aceste depozite la BRD – Groupe Société Générale în anul 1991, în vederea achiziţionării de autoturisme DACIA, trimisă cu adresa Pl.x. 503 din  19 octombrie 2009 şi înregistrată cu nr. 935 din 20 octombrie 2009.


Conform dispoziţiilor art. 75 alin. 1 din Constituţia României, republicată şi ale art. 92 alin. 9, pct. 1 din Regulamentul Camerei Deputaţilor republicat, Camera Deputaţilor este Cameră decizională.
           Senatul, în calitate de primă Cameră sesizată a respins propunerea legislativă în şedinţa din 14 octombrie 2009.


Potrivit prevederilor art. 61 din Regulamentul Camerei Deputaţilor, republicat cu modificarile ulterioare,Comisia a dezbătut propunerea legislativa în şedinţa din 28 octombrie 2009.

Propunerea legislativă are ca obiect de reglementare acordarea de despăgubiri persoanelor fizice care au constituit depozite la C.E.C. Bank în vederea achiziţionării de autoturisme Dacia şi au transferat ulterior aceste depozite la BRD – Groupe Société Générale în anul 1991, în vederea achiziţionării de autoturisme DACIA.


Membrii Comisiei au examinat propunerea legislativă supusă avizării, expunerea de motive, avizul negativ al Consiliului Legislativ nr. 250 din 27 martie 2009 şi punctul de vedere al Guvernului transmis prin adresa nr. 1103 din 4 mai 2009, prin care nu se susţine adoptarea propunerii legislative.

În urma dezbaterilor, Comisa juridică de disciplină şi imunităţi a hotărât, cu unanimitate de voturi, avizarea negativă a propunerii legislative întrucât iniţiatorii propunerii legislative nu precizează sursele de finanţare necesare aplicării măsurii propuse, încălcându-se astfel dispoziţia art. 138 alin. 5 din Constituţia României, republicată, care prevede „Nici o cheltuială bugetară nu poate fi aprobată fără stabilirea sursei de finanţare”. Totodată propunerea legislativă nu respectă art. 15 alin. 1 din Legea privind finanţele publice cu modificările ulterioare, care prevede că „În cazurile în care se fac propuneri de elaborare a unor proiecte de acte normative a căror aplicare atrage micşorarea veniturilor sau majorarea cheltuielilor aprobate prin buget, trebuie să se prevadă şi mijloacele necesare pentru acoperirea minusului de venituri sau creşterea cheltuielilor”.

În raport de obiectul şi conţinutul reglementării, propunerea legislativă face parte din categoria legilor ordinare.
PREŞEDINTE,                                                    SECRETAR,

       Daniel Buda                                                     Gabriel Andronache

